**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 22 Ιουλίου 2021, ημέρα Πέμπτη και ώρα 12.05΄, στην **Αίθουσα «Προέδρου Αθανασίου Κωνστ. Τσαλδάρη» (223),** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την ενημέρωση των μελών της Επιτροπής από τον Υπουργό Υποδομών και Μεταφορών, κ. Κωνσταντίνο Καραμανλή, σύμφωνα με το άρθρο 32§9 του Κανονισμού της Βουλής, προ της υπογραφής της Συμβάσης για το έργο «Αποκατάσταση των ζημιών στις υφιστάμενες οδικές, καθώς και σε λοιπές υποδομές στην Περιφέρεια Θεσσαλίας, που προκλήθηκαν από τον μεσογειακό κυκλώνα «Ιανός», στις 18 και 19 Σεπτεμβρίου 2020».

Στη συνεδρίαση παρέστησαν ο Υπουργός Υποδομών και Μεταφορών, κ. Κωνσταντίνος Καραμανλής, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Ζαχαριάδης Κωνσταντίνος, Μαμουλάκης Χαράλαμπος (Χάρης), Μιχαηλίδης Ανδρέας, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Λιακούλη Ευαγγελία, Λαμπρούλης Γεώργιος, Παπαναστάσης Νικόλαος, Στολτίδης Λεωνίδας, Αβδελάς Απόστολος, Βιλιάρδος Βασίλειος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας ημέρα.

 Αρχίζει η συνεδρίαση της Διαρκούς Επιτροπής Παραγωγής και Εμπορίου, όπου ο Υπουργός Υποδομών και Μεταφορών, κ. Κωνσταντίνος Καραμανλής, σύμφωνα με το άρθρο 32 παρ. 9 του Κανονισμού της Βουλής και προ της υπογραφής της σύμβασης, θα μας ενημερώσει για το έργο «Αποκατάσταση των ζημιών στις υφιστάμενες οδικές, καθώς και σε λοιπές υποδομές στην Περιφέρεια Θεσσαλίας, που προκλήθηκαν από τον μεσογειακό κυκλώνα «Ιανός», στις 18 και 19 Σεπτεμβρίου 2020» .

Ο Υπουργός, κ. Καραμανλής, θα κάνει μια εισαγωγή και έπειτα θα δώσουμε τον λόγο στους συναδέλφους, τους οποίους καλώ στο μεταξύ να εγγραφούν.

Τον λόγο έχει ο Υπουργός Υποδομών και Μεταφορών, κ. Κωνσταντίνος Καραμανλής.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Έρχομαι στο τρίτο έργο του Υπουργείου Υποδομών και Μεταφορών. Ένα έργο το οποίο θα σας έλεγα ότι είναι εξαιρετικά σημαντικό, γιατί αφορά στην αποκατάσταση των ζημιών που προκλήθηκαν στην Περιφερειακή Ενότητα Καρδίτσας και ειδικότερα στους Δήμους Καρδίτσας, Αργιθέας και Μουζακίου, από τον «Ιανό» και τις συνεπακόλουθες πλημμύρες τον περασμένο Σεπτέμβριο.

Μιλάμε πρακτικά, για ένα οδικό δίκτυο μήκους 150 χιλιομέτρων. Οι τεχνικές μας παρεμβάσεις θα αφορούν εργασίες καθαρισμού ρεμάτων και ποταμών, με τη διευθέτηση της κοίτης, όπου αυτή είχε διαβρωθεί, την ανακατασκευή τεσσάρων γεφυρών μήκους ενός χιλιομέτρου, την κατασκευή τεσσάρων νέων γεφυρών για την ασφαλή διέλευση του ποταμού Πάμισου σε δύο θέσεις, αλλά και δύο τοπικών ρεμάτων.

Σε αυτά τα έργα περιλαμβάνονται και παρεμβάσεις για την οδική πρόσβαση σε κάθε γέφυρα, κατά μήκος έκτασης 150 χιλιομέτρων.

Επίσης, μεταξύ άλλων, προβλέπεται και η κατασκευή εβδομήντα πέντε νέων οχετών, για την ασφαλή παροχέτευση των τοπικών ρεμάτων. Προβλέπεται η κατασκευή νέου κτιρίου του Κέντρο Υγείας Δήμου Μουζακίου, καθώς επίσης και η αποκατάσταση των ζημιών εντός του Οικισμού Μουζακίου, κατά μήκος του μετώπου που κινείται παράλληλα με τον ρου του Πάμισου.

Στο ενημερωτικό σημείωμα που σας έχει διανεμηθεί, καταγράφονται με κάθε λεπτομέρεια όλες οι παρεμβάσεις που θα γίνουν. Ο συνολικός προϋπολογισμός δημοπράτησης του έργου ανέρχεται στα 143 εκατομμύρια ευρώ, συμπεριλαμβανομένου και του ΠΔΑ, με χρηματοδότηση από το ΠΔΕ. Σύμφωνα με τα αποτελέσματα του διαγωνισμού, το έργο ανατέθηκε στην ΤΕΡΝΑ, που πρόσφερε και την πιο συμφέρουσα προσφορά, ύψους 134,4 εκατομμυρίων ευρώ. Οι υπόλοιπες εταιρείες που υπέβαλαν προσφορές, ήταν η ΑΒΑΞ και η ΙΝΤΡΑΚΑΤ με μικρότερη έκπτωση.

Ο φάκελος με όλα τα έγγραφα της διαδικασίας έχει υποβληθεί στο Ελεγκτικό Συνέδριο για τον προσυμβατικό έλεγχο. Στις 12 Ιουλίου πήραμε το τελικό πράσινο φως για την υπογραφή της σύμβασης και σήμερα είμαστε εδώ, για να ενημερώσουμε το Ελληνικό Κοινοβούλιο.

Από την πρώτη στιγμή που έκανε την εμφάνισή του ο «Ιανός», τόσο η Κυβέρνηση όσο και το Υπουργείο Υποδομών, βρέθηκαν δίπλα στους πληγέντες. Ιδίως στην Περιφέρεια Θεσσαλίας, χορήγησε μέσω έκτακτης- εφάπαξ- ενίσχυσης, το ποσό των 5.000 ευρώ σε 7.630 φυσικά πρόσωπα και το ποσό των 8.000 ευρώ σε 3.080 επιχειρήσεις.

Με άλλα λόγια, συνολικά σε 10.710 δικαιούχους, ιδιώτες και επιχειρήσεις, σε πολύ σύντομο χρονικό διάστημα, χορηγήθηκε το ποσό των 57,6 εκατομμυρίων ευρώ, έχοντας μάλιστα ολοκληρώσει όλες τις διαδικασίες από τα τέλη Ιουλίου.

Αυτό έγινε σε χρόνο ρεκόρ και αποτελεί, θα έλεγα, έναν οδηγό για τέτοιες δυσάρεστες φυσικές καταστροφές και για το μέλλον. Και αυτό γιατί τέθηκε ένα νέο θεσμικό πλαίσιο, που αντιμετωπίζει πλέον με διαφάνεια, αλλά κυρίως, με αποτελεσματικότητα αυτές τις φυσικές καταστροφές.

Σήμερα λοιπόν, υλοποιούμε τη δέσμευση που είχαμε κάνει εδώ και αρκετό καιρό. Κατά τη συνεδρίαση της Επιτροπής Συντονισμού Μεγάλων Έργων Υποδομής, περάσαμε όλη αυτήν τη διαδικασία. Προχωράμε έτσι, λοιπόν, στην αποκατάσταση των πληγεισών περιοχών όχι με λόγια, αλλά με πράξεις.

Σας ευχαριστώ πολύ για την προσοχή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς σας ευχαριστούμε.

Ο κ. Κέλλας έχει τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θα ήθελα, καταρχάς, να ξεκινήσω λέγοντας ένα ευχαριστώ προς τον κ. Υπουργό για το, πραγματικά, έμπρακτο ενδιαφέρον που έδειξε για την περιοχή μας, η οποία επλήγη πολλαπλά τον τελευταίο χρόνο.

Ειδικότερα στον Νομό Λαρίσης, όπως και στη Θεσσαλία βέβαια, αλλά ειδικότερα στο Νομό Λαρίσης μετά τον «Ιανό» που χτύπησε την περιοχή των Φαρσάλων, ακολούθησαν οι σεισμοί στους Δήμους Τυρνάβου, Ελασσόνας και Λάρισας και στη συνέχεια οι παγετοί.

 Πρέπει να πω ότι η Κυβέρνηση ήταν παρούσα από την πρώτη στιγμή των θεομηνιών, και μάλιστα άμεσα. Όσον αφορά τον «Ιανό», στις περισσότερες περιπτώσεις είχαμε ολική καταστροφή σε υποδομές, σε καλλιέργειες, σε ποιμνιοστάσια και σε επιχειρήσεις.

Πραγματικά, η αντίδραση του κρατικού μηχανισμού ήταν εκπληκτική. Αυθημερόν, υπουργικό κλιμάκιο εστάλη στη Λάρισα με εντολή του Πρωθυπουργού. Αμέσως, με εντολή του παριστάμενο Υπουργού Υποδομών κ. Καραμανλή, ήρθαν συνεργεία μηχανικών για την εκτίμηση των ζημιών. Την επόμενη μέρα, είχαμε την επίσκεψη στην περιοχή του Αναπληρωτή Υπουργού Εσωτερικών, κ. Πέτσα και δύο μέρες μετά ήρθε και ο ίδιος ο κ. Καραμανλής.

Ήρθαν σκηνές και σπίτια για την εγκατάσταση των σεισμόπληκτων κατοίκων της περιοχής, σε χρόνο πραγματικά ρεκόρ, και είναι προς τιμήν τους και πρέπει να τους συγχαρώ, πραγματικά, γι’ αυτό το κάνανε.

Είμασταν σε διαρκή επικοινωνία, καθόλη τη διάρκεια των κρίσεων και υπήρξε στοχευμένη προτεραιοποίηση κάλυψης των αναγκών των πληγέντων, σε όλες τις περιπτώσεις. Σε αυτή τη μεγάλη προσπάθεια συμμετείχε ενεργά και η Περιφέρεια Θεσσαλίας, αλλά και οι τοπικοί δήμοι.

Σε ό,τι αφορά την πορεία αποκατάστασης των υποδομών που επλήγησαν από τον «Ιανό», κύριε Υπουργέ, δεν υπάρχει αμφιβολία ότι έχουν γίνει σημαντικά βήματα, χάρη σε εσάς, στην Περιφέρεια Θεσσαλίας και τη Δημοτική Αρχή των Φαρσάλων.

Στον Νομό Λαρίσης, δεκαοχτώ έργα ζωτικής σημασίας για την οικονομική δραστηριότητα και τη συγκοινωνιακή σύνδεση της περιοχής, έχουν χρηματοδοτηθεί έως τώρα με συνολικό ποσό που έχετε εγκρίνει ύψους 11.000.030 ευρώ. Πρόκειται για αποκαταστάσεις οδοστρώματος, ερεισμάτων, τάφρων, φραγμάτων, Ενιπέα, του γηπέδου των Φαρσάλων.

Είναι εξαιρετικά σημαντικές υποδομές. Εκτιμώ ότι με τη συνεργασία που έχει αναπτυχθεί μεταξύ των εμπλεκόμενων φορέων, θα έχουμε και άμεση αποκατάσταση.

Ωστόσο, κύριε Υπουργέ, πρέπει να πω ότι υπάρχουν και άλλες ανάγκες. Πιθανώς θα γνωρίζετε κάποιες από αυτές. Θα τονίσω ότι πρόκειται για έργα που, πέρα από την αποκατάσταση της κοινωνικοοικονομικής ζωής του τόπου, θα συμβάλλουν και στην ανάπτυξη της Επαρχίας Φαρσάλων. Αναφέρομαι στη ζημιά που έχει δημιουργηθεί στην Εθνική Οδό Φαρσάλων – Βόλου, σε έργα οδοποιίας στον δρόμο Φάρσαλα – Αχίλλειο – Δίλοφο, Σταυρός – Φάρσαλα, και λοιπά για να μην αναφερθώ σε όλα.

Το συνολικό κόστος αυτών των έργων, σύμφωνα με τις εκτιμήσεις και τις μελέτες από την Περιφέρεια Θεσσαλίας, ανέρχεται στα 19 εκατομμύρια ευρώ.

Επειδή κι εσείς, κύριε Υπουργέ, προέρχεστε από έναν αγροτικό νομό, αντιλαμβάνεστε ότι η ανάγκη αποκατάστασης της αγροτικής οδοποιίας δεν είναι συμπληρωματική των έργων που έχουν δρομολογηθεί, αλλά είναι επιτακτική.

Βεβαίως στην περιοχή μας, και είμαι υποχρεωμένος να το επαναφέρω ακόμα μια φορά, μεγάλης σημασίας είναι το θέμα του φράγματος της Σκοπιάς. Πρόκειται για ένα έργο αρδευτικό, υδρευτικό, περιβαλλοντικό, αλλά και έργο που θα προστατεύσει την περιοχή από τα ακραία καιρικά φαινόμενα ενόψει της κλιματικής αλλαγής. Κυρίως όμως, πρόκειται για ένα έργο που θα αντιμετωπίσει αποφασιστικά την ξηρασία και την ερημοποίηση της περιοχής. Όλες οι υποδομές που αφορούν τη συγκράτηση των υδατικών πόρων, διαδραματίζουν σημαντικό ρόλο για το μέλλον των παιδιών μας και θα ήθελα αυτό το έργο να το προχωρήσετε όσο το δυνατόν περισσότερο.

Έναν πίνακα με τα συνολικά έργα και το κόστος τους που εκκρεμούν, το έχετε και είμαι σίγουρος ότι θα καταβάλλετε κάθε δυνατή προσπάθεια ώστε να εξασφαλιστούν οι απαραίτητες χρηματοδοτήσεις. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε. Είναι κοινός ο στόχος που υπάρχει προκειμένου να δώσουμε ώθηση στην περιοχή της Θεσσαλίας που έχει πληγεί ανεπανόρθωτα. Ευχαριστούμε κύριε Υπουργέ για την ενημέρωση και για το γεγονός ότι είστε στην αρμόδια Επιτροπή, αλλά θα ήθελα να μας ακούσετε χωρίς καμία διάθεση αντιπολίτευσης, παρά μόνο με το σκεπτικό να βοηθήσουμε στην κατεύθυνση να βρεθεί η σωστή λύση στο χρονικό πλαίσιο που πρέπει, με το σχεδιασμό που πρέπει, για να μπορέσει η περιοχή μας να αναταθεί.

Η περιφέρεια της Θεσσαλίας και ο νομός της Λάρισας ειδικότερα, αγαπητοί συνάδελφοι, μετράει τις «πληγές του Φαραώ». Σεισμοί, λοιμοί και καταποντισμοί φέτος για τη Θεσσαλία, για το νομό της Λάρισας, για την περιοχή των Φαρσάλων, που δυστυχώς κύριε Υπουργέ, δεν άκουσα να λέτε κάτι ιδιαίτερο, παρά το γεγονός ότι στο Υπουργείο σας έχουμε καταθέσει σειρά ερωτήσεων και έχουμε ζητήσει πολύ συγκεκριμένα πράγματα, τόσο για την περιοχή των Φαρσάλων όσο και για την περιοχή της Καρδίτσας, όπου ανακοινώσατε σήμερα, αυτά που θα πραγματοποιήσετε και έχετε στο σχεδιασμό σας.

Δυστυχώς, όπως γνωρίζετε, οι πληγές μας δεν τελείωσαν με τον «Ιανό», αλλά συνεχίστηκαν με σεισμούς και σεισμόπληκτους, που αυτή τη στιγμή βρίσκονται ακόμη στα κοντέινερς και καίγονται κάτω από θερμοκρασίες 50 βαθμών κελσίου. Σεισμόπληκτες περιοχές, που όχι μόνο, δεν έχουν υποδομές σε επίπεδο στοιχειώδους οδικού δικτύου, αλλά εδώ μιλάμε και για ανθρώπους που δεν έχουν καν αποζημιωθεί με το πρώτο ποσό της αποζημίωσης όπως ανακοίνωσε η κυβέρνηση σας. Ανθρώπους που αυτή τη στιγμή, βρίσκονται μεταξύ γυμνών τάφρων, με μεγάλα υγειονομικά ζητήματα και μεγάλα θέματα για τον ίδιο τους το βιοπορισμό. Και αυτό γιατί ταυτόχρονα, οι σεισμόπληκτοι της περιοχής μας είναι και άνθρωποι που έχουν υποστεί ζημιές στους τελευταίους παγετούς, με αποτέλεσμα να μην έχουν ούτε καν τη δυνατότητα να βιοποριστούν.

Και ενώ όλα αυτά συμβαίνουν, έχουμε επίσης και την πληγείσα περιοχή των Φαρσάλων. Μια περιοχή με δυναμική παραγωγική, με δυναμικούς αγρότες, με δυναμικές καλλιέργειες, με ανθρώπους του μόχθου, που ανακατεύουν τον ιδρώτα με το χώμα καθημερινά και αποτελούν κεντροβαρές σημείο για τη Θεσσαλία, αλλά και για το νομό της Λάρισας σε επίπεδο παραγωγής, να βρίσκονται αυτή τη στιγμή χωρίς κανέναν προγραμματικό σχεδιασμό σε ότι αφορά την επανέναρξη της οικονομικής ζωής της περιοχής.

Και τι εννοώ με αυτό. Σε ότι αφορά τις υποδομές. Ξέρετε πολύ καλά ότι η περιοχή των Φαρσάλων έχει υποστεί πολύ μεγάλη ζημιά στην αγροτική οδοποιία. Κόπηκε το δίκτυο στη μέση, στην κυριολεξία. Αντιμετωπίζει ήδη μία απομόνωση από ένα έργο πνοής που δεν έχει ακόμη ολοκληρωθεί. Αυτό του δρόμου που συνδέει τα Φάρσαλα με τη Λάρισα και αποτελεί στόχο δεκαετιών, ένα έργο σαν το γεφύρι της Άρτας θα μου επιτραπεί να πω. Επιπλέον όμως, μετά τον «Ιανό», αντιμετωπίζει πρόβλημα στο οδικό του δίκτυο, στις δομές της αγροτικής οδοποιίας και δυστυχώς, δεν έχει ενισχυθεί ακόμη ο επιχειρηματικός κόσμος της περιοχής, προκειμένου να κάνει επανέναρξη.

Έχουμε μεγάλες πληγές σε νοικοκυριά και έχουμε και μεγάλες πληγές σε επιχειρήσεις. Ζήτησα με ερώτηση την οποία κατέθεσα στο Υπουργείο σας, ένα ολοκληρωμένο σχέδιο ανασυγκρότησης της περιοχής και δυστυχώς, αυτό το σχέδιο ακόμη δεν το έχουμε δει. Δεν έχει υπάρξει χρονοδιάγραμμα, δεν έχει υπάρξει προϋπολογισμός για την περιοχή των Φαρσάλων και κυρίως, δεν έχει υπάρξει ειδικό πρόγραμμα σχεδιασμού ανάπτυξης της περιοχής, γιατί είναι μία πολυμορφική περιοχή σε ότι αφορά την παραγωγή, με σοβαρές και μεγάλες επιχειρήσεις, αλλά και με κεντροβαρή αγροτική εκμετάλλευση και παραγωγή.

Ταυτόχρονα, μετά τον «Ιανό», τα Φάρσαλα ήταν αυτά που επλήγησαν από νέες πλημμύρες, από νέα φαινόμενα παγετού και δυστυχώς, είναι πλέον «πολυτραυματίες» εξαιτίας των καιρικών φαινομένων.

Αναφέρθηκε πριν και ο συνάδελφος, σε ότι αφορά το φράγμα της Σκοπιάς, που αποτελεί πολύ σημαντικό έργο για την περιοχή επίσης, και συνηγορούμε σε αυτό. Όμως κύριε Υπουργέ, υπάρχει και μία αντίληψη, που θέλω να κοινωνήσω στην Επιτροπή μας σήμερα και στη συζήτηση, η οποία διεξάγεται στο Κοινοβούλιο με πρωτοβουλία σας. Δυστυχώς, σε όσες συζητήσεις κάναμε με την τοπική αυτοδιοίκηση, με την περιφέρεια Θεσσαλίας και με τον δήμο Φαρσάλων, δεν έχουμε μέχρι τώρα μέτοχο, συμμέτοχο και βασικό εταίρο στη συζήτηση σχεδιασμού της σημερινής, αλλά και της αυριανής, ημέρας για την περιοχή του νομού της Λάρισας που επλήγη, τα Φάρσαλα, αλλά και ευρύτερα της περιοχής της Θεσσαλίας. Σε όλο αυτό δεν έχουμε κοινωνό το Υπουργείο σας.

Θεωρώ ότι αυτό είναι ένα από τα βασικότερα προβλήματα που αντιμετωπίζουμε στο σχεδιασμό και στην προτεραιοποίηση των έργων. Δεν είναι δυνατόν, να αποφασίζουμε ή να αποφασίζετε, χωρίς να έχουμε βασικούς εταίρους την αυτοδιοίκηση, τους παραγωγικούς φορείς και τους ανθρώπους που αντιπροσωπεύουν τον ίδιο τον τόπο. Δεν είναι δυνατόν, να είμαστε στο 2021 και να έχουμε την ανακοίνωση έργων - όσα χιλιόμετρα κι αν είναι αυτά, στο Μουζάκι, όσα κτίρια και αν είναι αυτά, όσες οδικές παρεμβάσεις κι αν κάνετε, όσες γέφυρες και αν κτίζετε - χωρίς να έχουμε την πραγματική εικόνα των υποδομών, αλλά και της πραγματικής ανθρώπινης ζωής, καθημερινότητας, εργασίας, επιχειρηματικότητας, στον τόπο που έχει πληγεί.

Δυστυχώς, δεν έχει γίνει μια τέτοια ευρεία συζήτηση διαβούλευσης και δημοκρατικού προγραμματισμού, με σχέδιο, με χρονοδιάγραμμα και με προϋπολογισμό. Αυτή τη στιγμή λοιπόν, ο δήμος Φαρσάλων, τον οποίο πρόσφατα επισκέφθηκα και μάλιστα πολλές φορές, απαιτεί συγκεκριμένα πράγματα. Χρειάζεται ενίσχυση μιας και το οδικό του δίκτυο είναι κατεστραμμένο. Η αγροτική οδοποιία το ίδιο, έχει υποστεί τεράστια βλάβη, και οι πόροι του δήμου είναι πολύ συγκεκριμένοι. Οι επιχειρήσεις του δυστυχώς, έχουν υποστεί τεράστιο πλήγμα, τα νοικοκυριά και οι καλλιέργειές του το ίδιο. Οι κάτοικοί του, αναμένουν και από το δικό σας Υπουργείο, που αποτελεί πολύ σημαντική παράμετρο ανάπτυξης περαιτέρω των Φαρσάλων, να ανταποκριθεί στα σύγχρονα και επείγοντα αιτήματα τους.

Μέχρι τώρα, τέτοιου είδους συνεύρεση του αρμόδιου Υπουργείου, με την τοπική αυτοδιοίκηση πρώτου και δεύτερου βαθμού δυστυχώς, δεν έχουμε δει. Σε ότι μας αφορά, τουλάχιστον, λόγω του πραγματικού ενδιαφέροντος για τον τόπο μας -όπως πιστεύω το ίδιο ενδιαφέρον έχουν και οι συνάδελφοι όλων των πολιτικών χώρων - θα ήταν πολύ χρήσιμο κύριε Υπουργέ, να καλούμαστε σε τέτοιου είδους συνευρέσεις και σε τέτοιου είδους συζητήσεις σχεδιασμού και προγραμματισμού.

Είναι θέματα που πιστεύω ότι δεν υπάγονται στο πλαίσιο της στείρας αντιπολίτευσης, αλλά είναι ζητήματα τα οποία προσφέρονται για να συνυπάρξουμε και για να συναποφασίσουμε. Δυστυχώς, τα Φάρσαλα είναι σε δεύτερη μοίρα και λυπάμαι κύριε Υπουργέ, που δεν ερωτηθήκαμε για τα σπουδαία, τα μεγάλα και τα τρανά, που απασχολούν τον τόπο μας και δυστυχώς τον βάζουν σε δεύτερη μοίρα.

Σας ευχαριστώ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Ευχαριστούμε και εμείςκαι πάντωςνα διευκρινίσω ότι ο Υπουργός με βάση το άρθρο 32 παράγραφο 9, πρέπει να φέρει στη Βουλή, να ενημερώσει για τη συγκεκριμένη Σύμβαση για την αποκατάσταση των ζημιών. Δεν είναι απλά μια συνεύρεση, είναι μια κοινοβουλευτική υποχρέωση σεβασμού, αν θέλετε, στους κανόνες. Μετά λοιπόν από αυτή τη διευκρίνιση, θα δώσουμε το λόγο στον κύριο Ζαχαριάδη από τον ΣΥΡΙΖΑ, στη συνέχεια θα ακολουθήσει ο κύριος Γκόκας, κατόπιν ο κύριος Βιλιάρδος ή ο κύριος Αβδελάς, εν συνεχεία ο κύριος Αποστόλου και θα κλείσουμε.

Το λόγο έχει ο κ. Ζαχαριάδης.

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, κάθε φορά που έχουμε στη χώρα μία φυσική καταστροφή είτε πρόκειται για αυτή την πραγματικά δύσκολη κατάσταση του «Ιανού», είτε πρόκειται για σεισμό, είτε για οτιδήποτε άλλο, πλακώνουν στην αρχή τα κόμματα, τρέχουν γρήγορα, έρχονται τα κανάλια, οι Υπουργοί και μετά τα πάντα ξεχνιούνται. Όποιος έχει τακτική επικοινωνία με τους ανθρώπους εκεί στην περιοχή, παρατηρεί την απελπισία και την απόγνωση στα προβλήματα της καθημερινότητας και νομίζω ότι επειδή σε αυτούς τους ανθρώπους, που έτυχε και ο «Ιανός» και η πανδημία- σε κάποιους από αυτούς ήρθε μετά και ο σεισμός- αξίζουν πυκνότερου κοινοβουλευτικού διαλόγου, μεγαλύτερης δημοσιότητας και μεγαλύτερης προσοχής στα προβλήματά τους. Κύριε Υπουργέ, αν δεν κάνω λάθος αυτά που είπατε ότι έκανε η κυβέρνηση είναι αυτά που προβλέπει ο νόμος. Δεν υπήρξε κάποια έξτρα πρόνοια για αυτούς τους ανθρώπους.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ(Υπουργός Υποδομών και Μεταφορών)**: Ομιλεί εκτός μικροφώνου.

Κάναμε καινούργια νομοθετική παρέμβαση για αυτό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα μπορούσε να μη γίνει αυτό;

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ(Υπουργός Υποδομών και Μεταφορών)**: Ομιλεί εκτός μικροφώνου.

Εσείς στο Μάτι τι κάνατε; Θέλετε να σας απαντήσω;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:**  Ναι, να το συζητήσουμε, να το συζητήσουμε και τι κάναμε και δεν κάναμε και επειδή κλείνουν και τρία χρόνια, τον ένα χρόνο με δική μας Κυβέρνηση, τα δύο χρόνια με δική σας Κυβέρνηση, να δούμε τι έχει γίνει και τι δεν έχει γίνει. Διότι διάφοροι λέγανε ότι θα έλυναν το πρόβλημα μέσα σε μισή ώρα, έχουν περάσει τρία χρόνια και ακόμη τα πράγματα είναι «κολλημένα» και πήραν και έναν χρόνο παράταση.

Τώρα, να δούμε κύριε Υπουργέ λίγο τις νέες συνθήκες μέσα στις οποίες καλείται να λειτουργήσει και η συγκεκριμένη περιοχή και η χώρα. Δεν θέλω να πάω στο παρελθόν, τι έλεγε η κάθε πολιτική δύναμη τη δεκαετία του ’90, του 2000 και του 2010 για τα φαινόμενα της κλιματικής αλλαγής, αλλά εν πάση περιπτώσει, όλοι πλέον έχουμε συνειδητοποιήσει μετά από αυτά που είδαμε και στη Γερμανία και στο Βέλγιο, ότι ο κόσμος που ζούμε αλλάζει και θα αλλάξει με πολύ μεγαλύτερη ταχύτητα. Νομίζω ότι υπάρχει σοβαρή έλλειψη προγραμματισμού προκειμένου να αντιμετωπίσουμε αυτές τις προκλήσεις. Εάν βλέπουμε σε χώρες, πολύ οργανωμένες στο επίπεδο των υποδομών, όπως είναι η Γερμανία και το Βέλγιο να συμβαίνουν τέτοια φαινόμενα, φαντάζεσθε τι θα γίνει σε χώρες σαν την Ελλάδα με σοβαρή υστέρηση υποδομών, που δεν έχουμε κάνει αυτά τα οποία θα έπρεπε να έχουμε κάνει εδώ και πολλά, πολλά χρόνια. Είπε ο συνάδελφος ο κ. Παπαδημητρίου, σε μία συνέντευξη προχθές, ότι την καταστροφή στην Γερμανία την έστειλε ο Θεός. Είναι και αυτό μια ανάγνωση, έστειλε την καταστροφή στη Γερμανία ο Θεός, εμάς ο Θεός μας έστειλε τον κύριο Μητσοτάκη.

Τι θα κάνουμε κύριε Υπουργέ; Ποιος είναι ο προγραμματισμός; Ποιες είναι οι υποδομές; Πώς θα σταθούμε δίπλα σε αυτούς τους ανθρώπους; Έχει κάτι το σχέδιό σας πέρα από επικοινωνία;

Βρέθηκα προχθές, πριν από 15 μέρες, στο Ζάκρο στα Τρίκαλα και ακόμα δεν έχουν εκδοθεί τα πρωτόκολλα κατεδάφισης. Βάζετε τους ανθρώπους και πληρώνουν τα πάγια του ρεύματος, σε σπίτια τα οποία έχουν χαρακτηρισθεί κίτρινα και κόκκινα και κανένας δεν ασχολείται με αυτούς τους ανθρώπους. Μπαίνουν άνθρωποι για να μαγειρέψουν μέσα στο μισογκρεμισμένο σπίτι, με κίνδυνο μετασεισμικών δονήσεων ύψους δύο, τριών και τεσσάρων βαθμών της κλίμακας ρίχτερ, να υπάρξει κάποιος τραυματισμός ή και κάτι χειρότερο, και εκεί που δεν είχαμε νεκρό επάνω στο σεισμό να αντιμετωπίσουμε μία δυσκολία τώρα. Δεν νομίζετε ότι σε αυτά, εσείς που λέτε ότι είστε αποτελεσματικοί, ότι είστε επιτελικοί, ότι είστε άριστοι, ότι πρέπει να πάτε επάνω στα προβλήματα των ανθρώπων; Πάνε οι άνθρωποι της εκεί περιοχής στο δήμαρχο, τους λέει ο δήμαρχος «Α, δεν είμαι εγώ, είναι ο περιφερειάρχης». Πάνε στον περιφερειάρχη, λέει ο περιφερειάρχης «Εγώ τι δουλειά έχω; Είναι ο δήμαρχος και είναι και το Υπουργείο». Πάνε στο Υπουργείο, τους στέλνει ξανά στην Τοπική Αυτοδιοίκηση. Να βάλουμε αυτά τα πράγματα σε μια τάξη; Να βοηθήσουμε και εμείς από τη θέση μας ως αξιωματική αντιπολίτευση; Θα πάψουμε να κρύβουμε τα προβλήματα κάτω από το χαλί;

 Νομίζω ότι πρέπει να κάνουμε και μια πάρα πολύ σοβαρή συζήτηση, επειδή η δυσκολία αυτή συνεχίζεται και με την πανδημία, για μία έξτρα ενίσχυση σε αυτούς τους ανθρώπους. Υπάρχουν διάφορα τραπεζικά προγράμματα. Πολλοί όμως από αυτούς, είναι αποκλεισμένοι από την τραπεζική διαδικασία και άρα χρειάζονται απευθείας ενίσχυση. Η πραγματική κατάσταση είναι αναντίστοιχη αυτών των αριθμών που παρουσιάσατε.

Τέλος, επειδή κάνατε διάφορες αναφορές προηγουμένως, για ξεπουλήματα ΤΡΑΙΝΟΣΕ και τα λοιπά. Προσωπικά λέω ότι μπορείτε να μας κάνετε, για επιμέρους ζητήματα, όση κριτική θέλετε και για τα σωστά που κάναμε και για τα λάθη. Όμως οφείλετε, επειδή έχετε και αυτό το επώνυμο και επειδή έχετε και αυτή τη διαδρομή στη Νέα Δημοκρατία, να θυμάστε πάρα πολύ καλά ότι, για να είστε εσείς τώρα Υπουργός και να έχετε δυνατότητα επιλογών, υπήρξαν κάποιοι άλλοι τα προηγούμενα χρόνια, που μάζευαν χρήματα, σεντς το σεντς, ευρώ το ευρώ, για να μπορείτε εσείς τώρα να έχετε μία δημοσιονομική άνεση. Άρα, λοιπόν, μην απαξιώνεται το έργο των προηγούμενων, μην το ευτελίζετε, να είστε ανοικτός στην κριτική, δεν γίνεται να σας ρωτάμε και με διακοπές, θα μπορούσαμε και να μην διακόψουμε, και εσείς να ωρύεστε. Όταν εσείς κοιμάστε ήσυχος …

 **ΚΩΝΣΤΑΝΤΙΝΟΣ ΚΑΡΑΜΑΝΛΗΣ(Υπουργός Υποδομών και Μεταφορών)**: Ομιλεί εκτός μικροφώνου.

 Εγώ ωρυόμουν;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:**  Τώρα ακούστε, εγώ είμαι πολύ ήρεμος και εσείς είστε ήρεμος, αλλά …

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):**  Κύριε Ζαχαριάδη δεν είναι λέξη αυτή, χρησιμοποιείστε κάποια άλλη.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ(Υπουργός Υποδομών και Μεταφορών)**: Ομιλεί εκτός μικροφώνου.

Λέτε ότι ωρυόμουν …

 **ΚΩΝΣΤΑΝΤΙΝΟΣ ΖΑΧΑΡΙΑΔΗΣ:**  Να φωνάζετε, τέλος πάντων. Είναι και η μάσκα, η οποία ίσως καμιά φορά δημιουργεί αυτή την εντύπωση.

Κύριε Καραμανλή, αναγνωρίστε πέντε πράγματα, η χώρα δεν ιδρύθηκε στις 7 Ιουλίου.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ(Υπουργός Υποδομών και Μεταφορών)**: Ομιλεί εκτός μικροφώνου.

… διαβάσατε τις δηλώσεις μου, που αναγνώρισα το έργο των προκατόχων μου; Είμαι από …

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Όταν κάνετε θετικές δηλώσεις κύριε Καραμανλή δυσκολεύομαι να τις διαβάσω, όχι προσωπικά, δεν τις βρίσκω στα μίντια, το ξέρω ότι κάνετε, όταν κάνετε αρνητικές τις βλέπω παντού. Ίσως να φταίει και αυτό, καταλάβατε; Σε αυτό μπορεί να έχω και δίκιο.

Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Ζαχαριάδης Κωνσταντίνος, Μαμουλάκης Χαράλαμπος (Χάρης), Μιχαηλίδης Ανδρέας, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Λιακούλη Ευαγγελία, Λαμπρούλης Γεώργιος, Παπαναστάσης Νικόλαος, Στολτίδης Λεωνίδας, Αβδελάς Απόστολος, Βιλιάρδος Βασίλειος και Αρσένης Κρίτων-Ηλίας.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε. Είναι φανερό και νομίζω ότι το έχουμε διαπιστώσει όλοι και παλαιοί και νεότεροι. Όταν η κουβέντα γίνεται με επιχειρήματα και σε χαμηλούς τόνους βγάζουμε και κάποιο συμπέρασμα. Αλλά και οι πολίτες που μας ακούνε, πρώτον, παραμένουν συνδεδεμένοι και μας ακούνε και τέλος κάτι τους μένει και αυτό το εισπράττουμε όλοι. Άρα, λοιπόν, γιατί να μην κάνουμε αυτό που είναι φυσιολογικό και μας εκφράζει όλους και να θέλουμε κάποιες φορές και με αυτά τα σκαμπανεβάσματα να δημιουργούμε εντυπώσεις. Οι εντυπώσεις έτσι και αλλιώς είναι της στιγμής και χάνονται και δεν νομίζω ότι υπάρχει πολίτης πια που αξιολογεί αυτές τις εξάρσεις, τα πράγματα έχουν πάρει άλλη τροπή.

Το λόγο έχει ο κύριος Γκόκας.

**ΧΡΗΣΤΟΣ ΓΚΟΚΑΣ:** Ευχαριστώ κύριε Πρόεδρε. Θα κάνω μερικές σχετικές παρατηρήσεις, δεδομένου ότι η συνάδελφός του Κινήματος της Αλλαγής, η κυρία Λιακούλη, ανέπτυξε ειδικότερα ζητήματα της περιοχής της Θεσσαλίας, από τις επιπτώσεις της καταστροφικής παρουσίας του μεσογειακού κυκλώνα, του «Ιανού». Εμείς εδώ σήμερα, συζητάμε για απαραίτητα, προφανώς, και επείγοντα έργα αποκατάστασης των ζημιών, στις υφιστάμενες οδικές κυρίως υποδομές, αλλά και κάποιες άλλες, της περιφέρειας Θεσσαλίας και ιδίως στην Καρδίτσα. Έργα τα οποία προφανώς, έρχονται προς υλοποίηση με κάποια καθυστέρηση, όπως γενικότερα υπάρχει καθυστέρηση στην αντιμετώπιση των προβλημάτων, που αφορούν και στις γενικότερες υποδομές αλλά και σε ιδιωτικές περιουσίες, ατομικές δραστηριότητες, κατοικίες και ούτω καθεξής.

 Άρα λοιπόν, είναι ανάγκη να εξυπηρετούνται όλα αυτά τα ζητήματα που υπάρχουν. Εδώ έχουμε έναν τομέα προγραμματισμού συγκεκριμένων έργων, έστω και με καθυστέρηση, αλλά υπάρχουν θέματα που πραγματικά πρέπει να λυθούν σε σχέση με τις οδικές υποδομές και την ασφάλεια στην κυκλοφορία, αλλά και θέματα πρόληψης έναντι της επανεμφάνισης τέτοιων φαινομένων. Διότι πραγματικά, πάμε στο φθινόπωρο και δεν έχουμε προχωρήσει στην υλοποίηση ουσιαστικών μέτρων αντιμετώπισης των προβλημάτων αυτών, δηλαδή της αντιπλημμυρικής θωράκισης και της προστασίας γενικώς των δραστηριοτήτων στην περιοχή.

 Η κλιματική αλλαγή, είναι παρούσα. Δεν είναι δύσκολο να προβλέψουμε ότι θα έχουμε, δυστυχώς, και άλλα τέτοια φυσικά φαινόμενα. Εκείνο που έχω να παρατηρήσω, το ανέφερε και η συνάδελφος η κ. Λιακούλη, είναι ότι πέρα από την αποκατάσταση των οδικών κυρίως υποδομών, με κάποια ζητήματα που υπάρχουν στην οδοποιία και σε ειδικότερα έργα περιοχών που δεν έχουν προγραμματιστεί, υπάρχει ένα θέμα με το γενικότερο, το συνολικό σχεδιασμό που αφορά στις αναγκαίες υποδομές, σε όλους τους τομείς. Όπως είπα και πριν για την αντιπλημμυρική προστασία, για τα σύνθετα έργα που είναι και αρδευτικά και αντιπλημμυρικά.

Εδώ θα ήθελα να ρωτήσω εάν έχουν καταγραφεί, και ποια είναι, τα αιτήματα των δήμων της Θεσσαλίας, της Περιφέρειας Θεσσαλίας, άλλων παραγωγικών και επαγγελματικών φορέων και κατά πόσο καταρχήν καλύπτονται αυτά τα αιτήματα. Όσον αφορά στις οδικές υποδομές, από την σύμβαση αυτή του έργου, αποκατάσταση ζημιών που έχουμε σήμερα, αλλά και αν έχει εκτιμηθεί. Ποιο είναι το ύψος των πόρων που απαιτούνται, για να ικανοποιηθούν όλες αυτές οι ανάγκες για τις οδικές υποδομές, μιας και είναι ο παριστάμενος Υπουργός Υποδομών, ο κ. Καραμανλής, εδώ σήμερα αλλά και για το σύνολο των αναγκαίων έργων. Προφανώς, θα είδε μια δουλειά συνολική που προϋποθέτει έναν ολοκληρωμένο σχεδιασμό. Δεν το γνωρίζουμε αν υπάρχει κάτι. Αν το γνωρίζει ο κ. Υπουργός θα ήταν καλό να ενημερωθεί η Επιτροπή, και κατ’ επέκταση, να ενημερωθούν οι φορείς και οι πολίτες της Θεσσαλίας, που περιμένουν παρεμβάσεις και στήριξη, για να μπορέσουν να αποκαταστήσουν τη λειτουργία των παραγωγικών και λοιπών δραστηριοτήτων, για να αποκατασταθεί η ομαλότητα στη γενικότερη πορεία της τοπικής οικονομίας. Κύριε Πρόεδρε ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ κύριε Πρόεδρε. Θα ήθελα πρώτα να πω στον Υπουργό, ότι ο όρος ξεπούλημα δεν είναι δικός μας. Έχει χρησιμοποιηθεί άπειρες φορές στο εξωτερικό για παράδειγμα από την GADIAN ως «fire sale». Άρα, εμείς απλά το μεταφράσαμε. Σε σχέση τώρα με την παραχώρηση της Εγνατία για 35 έτη, θα περιμένουμε πραγματικά με ενδιαφέρον το τίμημα. Κατάλαβα την διαφορά μεταξύ παραχώρησης και ιδιωτικοποίησης, φυσικά το γνωρίζουμε. Ελπίζουμε πάντως να φροντίσετε να είναι ασφαλισμένοι για να μη μας κοστίσει τα 40 εκατομμύρια που μας κόστισαν περίπου οι άλλοι δρόμοι λόγω της πανδημίας. Ευτυχώς, η Αττική Οδός ήταν ασφαλισμένοι αλλιώς το ποσόν θα ήταν τεράστιο. Τώρα, όσον αφορά το θέμα μας. Η σύμβαση αφορά, την αποκατάσταση ζημιών σε υφιστάμενες οδικές και λοιπές υποδομές στην περιφέρεια Θεσσαλίας, που προκλήθηκαν από τον μεσογειακό κυκλώνα «Ιανός» το 2020, προϋπολογισμού δημοπράτησης, 143 εκατομμυρίων ευρώ, με ΦΠΑ. Ειδικότερα, η σύμβαση αφορά, οδικά έργα στους δήμους Καρδίτσας, Αργιθέας και Μουζακίου, αφορά την κατασκευή τεσσάρων γεφυρών, μήκους περίπου ένα χιλιόμετρο, την ανακατασκευή του Κέντρου Υγείας Μουζακίου, που ένα μέρος του είχε παρασυρθεί, όπως επίσης και την αποκατάσταση ζημιών στο Μουζάκι και στο παράκτιο μέτωπο.

Όλα αυτά χρειάζονται βέβαια. Αλλά εκτός από την Δυτική Θεσσαλία, είχαν γίνει πολλές ζημιές στους δήμους Σοφάδων και Παλαμά, όπως επίσης στο νομό Λαρίσης, στους δήμους Φαρσάλων και Ενιπέα για τους οποίους και είχαμε υποβάλει ερώτηση. Εύλογα, λοιπόν, αναρωτιόμαστε γιατί δεν συμπεριλαμβάνονται και αυτοί οι δήμοι, οι οποίοι μάλιστα είναι πεδινοί, εκτός από τον δήμο Αργιθέας που είναι ορεινός, χωρίς φυσικά να αμφισβητούμε τις ζημιές στο συγκεκριμένο δήμο. Κατά τον ίδιο τρόπο δεν θα έπρεπε να συμπεριληφθεί και η Φθιώτιδα, αφού υπήρξαν ζημιές και εκεί, όπως για παράδειγμα, στο δήμο Ανάβρας για τον οποίο είχαμε ρωτήσει, αλλά και στο νομό Μαγνησίας στο δήμο Αλμυρού όπου διαβάσαμε για 20 εκατομμύρια. Φυσικά για όλα αυτά έχω έγγραφα στα πρακτικά δεν τα λέω τυχαία.

 Οφείλουμε να σημειώσουμε εδώ, πως ο κ. Σταϊκούρας είχε αναφέρει ότι θα δίνονταν 50 εκατομμύρια συνολικά σε δήμους για τις οδικές υποδομές, από τα οποία ενδεχομένως 1 εκατομμύριο ευρώ άμεσα ανά δήμο. Τελικά δόθηκαν και σε ποιους; Δεν μας είναι ξεκάθαρο, δεν είναι γενικώς ξεκάθαρο. Η εργολαβία, όπως είπαμε, είναι προϋπολογισμού 143 εκατομμυρίων με ΦΠΑ και δόθηκε στην ΤΕΡΝΑ, με έκπτωση 6% και με συνολική δαπάνη έργου, χωρίς ΦΠΑ, 108 εκατομμυρίων ευρώ, ενώ το έργο θα καλυφθεί από το πρόγραμμα δημοσίων επενδύσεων. Μεγάλο μέρος των ζημιών, αφορά το αρδευτικό δίκτυο, τόσο για την περίπτωση ενδεχόμενης υπερχείλισης της λίμνης Πλαστήρα στην πλευρά της Καρδίτσας, όσο και του Ενιπέα στην πλευρά της Λάρισας- Φαρσάλων.

 Εσείς κύριε Υπουργέ, τον Δεκέμβρη είχατε αναφέρει πως θα δίνονταν 350 εκατομμύρια ευρώ για τα αντιπλημμυρικά, μαζί με τα 150 εκατομμύρια ευρώ για τα οδικά. Διαβάσαμε επιπλέον, πως υπάρχει μια κινητικότητα για τα γεωργικά αρδευτικά, χωρίς να γνωρίζουμε εάν εντάσσονται σε αυτό το πλαίσιο. Σύμφωνα, δε, με δηλώσεις του Υπουργού Αγροτικής Ανάπτυξης προετοιμάζονται έργα αξίας 1 δισεκατομμυρίου ευρώ, εκ των οποίων τα 250 εκατομμύρια από το δημόσιο και 750 εκατομμύρια από μόχλευση. Τι εννοεί αλήθεια λέγοντας μόχλευση; ΣΔΙΤ; Έχει εξασφαλιστεί; Γνωρίζετε τα μειονεκτήματα των ΣΔΙΤ με κριτήριο την εμπειρία άλλων χωρών; Έχετε φροντίσει να τα αποφύγετε; Οι ερωτήσεις μας εδώ συγκεντρωτικά, είναι οι εξής.

Πρώτον, γιατί η εργολαβία αυτή που πήρε η ΤΕΡΝΑ, είχε τόσο χαμηλή έκπτωση 6%, όπως και αυτές των άλλων συμμετεχόντων, όταν έχει δοθεί 65% για παράδειγμα στην Εγνατία; Επειδή δόθηκε με τον καινούργιο νόμο; Αυτό θα συμβαίνει στο μέλλον, με τέτοιες μικρές εκπτώσεις θα πρέπει να υπολογίζουμε;

Δεύτερον, γιατί σε τέτοια έργα, μικρής έκτασης, συμμετέχουν μεγάλες εταιρείες σχετικά μικρής έκτασης; Συμμετέχουν, μεγάλες εταιρείες, της ανώτερης τάξης και δεν επιμερίζονται σε μικρά έργα, έτσι ώστε να τα αναλάβουν μικρότερες εργολαβικές και να μοιραστούν δικαιότερα, τα χρήματα του δημοσίου στην κοινωνία; Λογικά, το έργο δεν θα δοθεί υπεργολαβικά σε μικρότερους με χειρότερους όρους;

 Τρίτον, δεν θα μπορούσαν τα έργα αυτά να συμπεριληφθούν στα πακέτα της Ευρωπαϊκής Ένωσης για την πανδημία, αντί για το πρόγραμμα δημοσίων επενδύσεων; Πόσο μάλλον όταν το εθνικό σκέλος του συγκεκριμένου προγράμματος δημοσίων επενδύσεων, έχει περιοριστεί πολύ στα χρόνια των μνημονίων. Συμπεριλαμβάνονται τα ποσά αυτά στα 41 δις περίπου που λέει η κυβέρνηση ότι δαπάνησε για τον κορωνοϊό;

Τέταρτον, καλύπτει η παρούσα σύμβαση, όλες τις ανάγκες στο οδικό δίκτυο της περιοχής που έχει υποφέρει από τον «Ιανό»; Τι προβλέπεται για τους άλλους δήμους όπως του νομού Καρδίτσας Λάρισας και Φθιώτιδας καθώς επίσης της Μαγνησίας .

Πέμπτο, τα 50 εκατομμύρια ευρώ, ή όποιο άλλο ποσόν που συζητούνταν στην αρχή από τον κ. Σταϊκούρα δόθηκαν ή συμπεριλαμβάνονται εδώ;

Έκτον, τι σχεδιάζετε με τα την αντιπλημμυρικά; Θα δημοπρατηθούν έργα; Αν δεν βελτιωθεί το δίκτυο, θα έχουμε και πάλι πλημμύρες και μεγάλες καταστροφές.

Έβδομον, τι προγραμματίζετε για τις υπόλοιπες ζημιές, όπως από τα φερτά υλικά σε γεωργικές εκμεταλλεύσεις; Θα απομακρυνθούν τα πλημμυρισμένα φωτοβολταϊκά; Έχουν μολύνει την περιοχή; Έχουμε ρωτήσει άπειρες φορές χωρίς να έχουμε πάρει καμία απάντηση. Υπάρχει δυνατότητα ανακύκλωσης τους ή απλά θα τα πετάξουμε;

 Τέλος, ποια είναι η κατανομή του προϋπολογισμού ανά κατηγορία έργου. Δηλαδή, πόσα χρήματα θα διατεθούν για τα 150 χιλιόμετρα των οδικών έργων; Πόσα για τις τέσσερις γέφυρες, πόσα για το νέο Κέντρο Υγείας Μουζακίου και πόσα για τις λοιπές αστικές παρεμβάσεις στο Μουζάκι; Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, επειδή μιλάμε για τα έργα που έχουν σχέση με τις πλημμύρες και ειδικά για τον «Ιανό», να σας υπενθυμίσω ότι και εμείς στην Εύβοια είχαμε μεγάλες ζημιές. Είχαμε απώλειες 8 συνανθρώπων μας από τη «Θάλεια», αλλά και από τη «Μήδεια». Θέλω λοιπόν, σε μία επόμενη συνεδρίαση, να μας ενημερώσετε και για την πορεία της αποκατάστασης όλων αυτών των ζημιών που προξένησαν τα συγκεκριμένα φαινόμενα. Ενδεχομένως και για την επέκταση της σημερινής ρύθμισης και στην Εύβοια, σε αυτές τις περιπτώσεις, αλλά θα σας έλεγα ότι πρέπει να συζητήσουμε και για ένα έργο που έρχεται από πολύ μακριά. Το ξέρετε, είναι η γνωστή παράκαμψη της Χαλκίδας. Ένα έργο που ανά πέντε χρόνια μετακινούταν η διαδρομή του και βέβαια αυξανόταν ο προϋπολογισμός του. Η τελευταία οριστικοποίηση έγινε το 2018, προστέθηκαν άλλα έργα, έγινε κάποια μετακίνηση της διαδρομής και εκεί βεβαίως που περιμέναμε όλοι τη δημοπράτησή του, όπως μας είχατε ενημερώσει και είχατε και δεσμευτεί, ακούστηκε ότι δεν υπάρχει τέτοια δυνατότητα. Άρα λοιπόν, παραπέμπεται στο μέλλον, στις καλένδες λέμε εμείς.

 Μήπως λοιπόν, είναι ευκαιρία, επειδή υπάρχει αυτή η δύσκολη πορεία, να δούμε τουλάχιστον μέχρι του χρόνου που θα ευχόμαστε να βρεθούν τα χρήματα, να δούμε το έργο με βάση τα δεδομένα που δημιουργήθηκαν από τα φαινόμενα που προηγούμενα σας ανέφερα. Διότι, υπάρχουν ζητήματα, τα έχετε δει, τα έχετε επισκεφτεί. Για παράδειγμα, η παράκαμψη Βασιλικού. Τα έργα διευθέτησης του Λήλαντα, οι γέφυρες των Φύλλων, οι γέφυρες του Βασιλικού, όλα αυτά είναι δίπλα και μαζί και έρχονται σε επαφή με την παράκαμψη της Χαλκίδας. Άρα, μήπως τυχόν δούμε συνολικά όλο το έργο αυτό, ούτως ώστε και από πλευράς κόστους, αλλά και από πλευράς αποτελεσματικότητας των συγκεκριμένων παρεμβάσεων, να έχουμε κάτι διαφορετικό από αυτό που σέρνεται μέχρι σήμερα. Αλλά κυρίως, να δούμε όσο γίνεται γρηγορότερα, και αυτή η Εύβοια να δει τουλάχιστον ένα έργο εθνικής υποδομής να αρχίσει να υλοποιείται. Σας παρακαλώ, αν μπορείτε, την επόμενη περίοδο κάποια ενημέρωση στην Επιτροπή Παραγωγής και Εμπορίου, για ένα έργο, για μια αποκατάσταση στην Εύβοια την οποία έχουμε ανάγκη. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε. Θα συμφωνήσω και εγώ με τον τελευταίο ομιλητή. Θα πρέπει να δούμε οπωσδήποτε το θέμα των ζημιών της Εύβοιας. Είναι τεράστια τα προβλήματα και τεράστια η εγκατάλειψη, όσον αφορά τις συγκοινωνιακές υποδομές της Εύβοιας. Δεν πρέπει να ξεχνάμε ότι είναι ένας νομός, περίπου στο μέγεθος της Κρήτης, ο οποίος έχει τέσσερα διακριτά κομμάτια, τα οποία δεν είναι συνδεδεμένα στην ουσία μεταξύ τους και κάποια στιγμή, την ίδια στιγμή που κλείνουν οι υπηρεσίες, που γίνονται τα όσα γίνονται και στις υπόλοιπες περιοχές της Ελλάδας, πρέπει να σταματήσουμε να βλέπουμε την Εύβοια σαν έναν ακόμα νομό. Δεν είναι έτσι. Είναι μια Κρήτη χωρισμένη στα τέσσερα, στην πράξη λειτουργικά, η οποία χρειάζεται ουσιαστικές υποδομές για να λειτουργήσει ενιαία.

Πάω τώρα στο θέμα της συζήτησης. Έχω να παρατηρήσω, ως ΜέΡΑ25, ότι περιμέναμε να δούμε ανακοινώσεις και για τις άλλες πληγείσες περιοχές, που απουσιάζουν από εδώ. Παροχές όπως στη Λάρισα, στο Μουζάκι-Παλαμά και τις ευρύτερες περιοχές. Θέλω όμως επ’ ευκαιρία, να θέσω κι ένα ζήτημα που αφορά ακριβώς αυτές τις περιοχές για τον ανάποδο λόγο, την έλλειψη νερού.

 Μια και έχουμε τον Υπουργό Υποδομών στη συνεδρίαση, θα ήθελα να μας εξηγήσει κάτι. Έχετε ανακοινώσει, μέσω του Ταμείου Ανάκαμψης, έργα σημαντικά στα φράγματα, σε αγωγούς, στο κομμάτι της άρδευσης στη Θεσσαλία. Είναι ένα κρίσιμο ζήτημα. Για το ΜέΡΑ25 είναι πολύ σημαντικό το ζήτημα της επίλυσης της λειψυδρίας στο μεγαλύτερο αγροτικό κάμπο της Ελλάδας. Η πρόταση που φέρατε είναι μέσω ΣΔΙΤ, δηλαδή ιδιωτικοποίηση. Δεν σας αρέσει λέμε τα ΣΔΙΤ «ιδιωτικοποίηση», ας το πούμε λοιπόν διαφορετικά. Το δημόσιο θα βάλει χρήματα, ένας ιδιώτης θα δανειστεί και θα τα συμπληρώσει. Στον ιδιώτη αυτόν, θα πληρώνουμε το πολλαπλάσιο από αυτό που θα βάλει, για πάρα πολλά χρόνια. Οπότε, θέλουμε να σας ρωτήσουμε ξεκάθαρα, επειδή ενδιαφέρει τους πολίτες που ακούν αυτή τη συζήτηση. Ποιο θα είναι το κόστος από το Ταμείο Ανάκαμψης για τα έργα που θα κάνετε μέσω ΣΔΙΤ, όσον αφορά τα αρδευτικά στη Θεσσαλία. Ποιο θα είναι το κόστος που θα επιβαρυνθεί ο μέσος αγρότης, επιπλέον από αυτό που πληρώνει μέχρι σήμερα. Είναι ένα πάρα πολύ σημαντικό ζήτημα, το οποίο δεν έχει μπει στη δημόσια συζήτηση και για εμάς είναι ο ελέφαντας στο δωμάτιο. Θα θέλαμε συγκεκριμένες απαντήσεις. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Υπουργός για να απαντήσει στα θέματα που έθεσαν οι συνάδελφοι.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε. Να ξεκινήσω κάνοντας έναν ανοιχτό διάλογο με τον κύριο Ζαχαριάδη. Όχι, κύριε Ζαχαριάδη, δεν ξεχνάμε τα πάντα. Όπως, δεν ξεχνάμε τον τρόπο αντίδρασης της προηγούμενης Κυβέρνησης στο Μάτι, όπου ήταν αποκαλυπτικός ο τρόπος με τον οποίον αντιμετωπίσαμε, και δεν θέλω να το πολιτικοποιήσω, ως Ελληνική Δημοκρατία αυτήν την καταστροφή. Θεωρώ, ότι έχει γίνει ένα τεράστιο βήμα προόδου, διότι η Γενική Γραμματεία Πολιτικής Προστασίας, δεν έχει καμία σχέση με αυτό που ήταν πριν δύο χρόνια, αλλά και εμείς μάθαμε από τις γραφειοκρατικές ελλείψεις που είχαμε. Γι’ αυτό το λόγο, κάθε φορά που γίνεται μια τέτοια καταστροφή, είτε αφορά σεισμό, είτε αφορά πλημμύρα είτε αφορά τον «Ιανό», ερχόμαστε και εκτός κάθε, αν θέλετε, πλαισίου. Και αυτό επειδή καταλαβαίνουμε την έκτακτη συνθήκη. Εδώ νομοθετήσαμε στο άρθρο 63 του ν.4753, έτσι ώστε, η διαδικασία αυτή να γίνει τόσο σύντομα, ώστε ούτε 8 μήνες μετά, να βρισκόμαστε στη Βουλή, να συμβασιοποιούμε τα έργα των 145 εκατομμυρίων. Να έχουν δοθεί στην περιοχή, μόνο από το Υπουργείο Υποδομών, 200 εκατομμύρια ευρώ και αυτό δε νομίζω ότι έχει προηγούμενο.

 Διαφωνώ, πλήρως, με αυτό που λέτε για τα ζητήματα επικοινωνίας. Ποια επικοινωνία; Σας μιλάμε με νούμερα. Ελάτε και απαντήστε με νούμερα. Το να κάνουμε εύκολη αντιπολίτευση, νομίζω ότι δεν έχει καμία σημασία και καμία ιδιαίτερη αξία.

Επίσης, να απαντήσω και στο προσωπικό που είπατε, περί του ότι ωρύομαι. Η δική σας Βουλευτής ωρυόταν και διέκοπτε. Νομίζω, αν κάτι πρέπει να αναγνωρίσετε στον ομιλούντα κύριε Ζαχαριάδη, είναι ότι και ως τομεάρχης άσκησα αντιπολίτευση στον τότε Υπουργό, με ένα τρόπο που νομίζω ότι ήταν πραγματικά ιδιαίτερος για τα ελληνικά πολιτικά δεδομένα. Συγκρίνετε πώς ασκούν αντιπολίτευση οι δικοί σας τομεάρχες. Με προσωπικές αναφορές, με προσβολές και με ύβρεις και παρόλα αυτά, σε κάθε έργο που σήμερα πηγαίνουμε, είτε το αναγγέλλουμε είτε το εγκαινιάζουμε, καλούμε και τους εκπροσώπους του κόμματος σας- πράγμα το οποίο εσείς δεν κάνατε πάντα- και δίνουμε τα εύσημα και στις δικές τους προσπάθειες και έχουμε πει, οι πρώτοι που το έχουμε πει αυτό και τώρα το λέτε και εσείς, ότι αυτά τα έργα δεν ανήκουν σε κόμματα. Ανήκουν στον ελληνικό λαό και αποτελούν συλλογική προσπάθεια πολλών Κυβερνήσεων. Επομένως, θα ήμουνα πιο προσεκτικός στο να λέω ότι απαξιώνουμε τις προηγούμενες Κυβερνήσεις. Δεν τις απαξιώνουμε, δεν ξεχνάμε τι έγινε στο Μάτι. Θα συμφωνήσω μαζί σας σε πολλά από αυτά που είπατε, ότι υπάρχει μια πανσπερμία αρμοδιοτήτων αυτή τη στιγμή. Η διευθέτηση των ρεμάτων, παραδείγματος χάριν, είναι κάτι το οποίο κάνουν οι Περιφέρειες. Οι πολίτες, πολύ σωστά λέτε, πολλές φορές δεν ξέρουν πού να αποταθούν, για αυτό στον «Ιανό» ήρθε η κεντρική Κυβέρνηση, η κεντρική διοίκηση και πήρε, αν θέλετε να το πω απλά, το παιχνίδι και τις ευθύνες πάνω της. Και από αυτό θα κριθούμε. Μέχρι στιγμής, όμως, νομίζω ότι έχουμε δείξει ότι μπορούμε να κινηθούμε με μεγάλη ταχύτητα.

Θα προσπαθήσω πολύ γρήγορα να κλείσω, γιατί ακούστηκαν διάφορα θέματα και για τα Φάρσαλα από την κυρία Λιακούλη. Είμαι στη διάθεσή της να ενημερώσω και μέσω της κοινοβουλευτικής διαδικασίας, για ό,τι θέλει. Αλλά επειδή ακούστηκαν μερικά πράγματα που δεν έχουν σχέση με την πραγματικότητα, πρέπει να πούμε, παραδείγματος χάρη, για το σχολείο στο Δαμάσι, που γκρεμίστηκε άμεσα, με την ίδια την παρέμβαση του Πρωθυπουργού, ο οποίος επισκέφθηκε την περιοχή, έγιναν όλες οι διαδικασίες, έτσι ώστε το Σεπτέμβριο το σχολείο να λειτουργεί. Τι κάναμε στον σεισμό της περιοχής; Στείλαμε αμέσως 66 τροχόσπιτα και 106 οικίσκους, σε συνεργασία με τον Περιφερειάρχη, τον κ. Αγοραστό, ο οποίος συντόνιζε, σε ένα πολύ μεγάλο βαθμό, τη διαδικασία και τους Δημάρχους, το Υπουργείο Υποδομών και Μεταφορών με την ΔΑΕΦ, τη διεύθυνση που ασχολείται με αυτά τα ζητήματα.

Γίνανε 5.718 πρωτοβάθμιοι έλεγχοι, 4.768δευτεροβάθμιοι έλεγχοι, από τις πρώτες ώρες, κύριε Πρόεδρε. Αρχικά και άμεσα, στείλαμε 12 μηχανικούς και μέσα σε μια βδομάδα υπήρχαν 130 μηχανικοί του Υπουργείου για να κάνουν όλους τους ελέγχους. Έγιναν 84 αιτήσεις επιδότησης ενοικίου από τους οποίους έχουν εγκριθεί μόνο 12 και αυτό λόγω έλλειψης δικαιολογητικών. Επίσης, έχουν κατατεθεί 285 πρωτόκολλα κατεδάφισης, εκ των οποίων έχουν εκδοθεί 172. Από αυτά λοιπόν που σας λέω, καταλαβαίνετε ότι η αντίδραση της κεντρικής εξουσίας υπήρξε άμεση και σε αυτήν την φυσική καταστροφή.

Να συνεχίσω απαντώντας στον κύριο Κέλλα και να του πω ότι, για το έργο σχετικά με τον Ενιπέα και το Σκοπό, το φθινόπωρο θα περάσει από διυπουργική Επιτροπή. Είναι ένα πολύ σημαντικό έργο, το οποίο και αυτό βαίνει να πάρει τον δρόμο του. Επίσης να πω ότι, ήδη, κάθε Δήμος είχε επιδοτηθεί άμεσα με το ποσό του 1 εκατομμυρίου ευρώ, το οποίο νομίζω ότι είναι αρκετό για να καλύψει τις άμεσες ανάγκες, ακόμα και αυτές της αγροτικής οδοποιίας. Εν πάση περιπτώσει, εδώ είμαστε, αν υπάρχουν αιτήματα να μας σταλούν τα τεχνικά δελτία και να δούμε τι άλλο μπορούμε να κάνουμε.

Κύριε Πρόεδρε, να κλείσω και να σας πω ότι έχω την εντύπωση ότι αυτή η κομματική και πολιτική αντιπαράθεση, καμιά φορά, αφήνει τους πολίτες που μας παρακολουθούν με μία απορία θα σας έλεγα. Όταν γίνονται φυσικές καταστροφές, δεν νομίζω ότι μπορούμε να πηγαίνουμε και να ασκούμε κριτική. Πρέπει να δούμε τι λάθη έγιναν στο παρελθόν και, δυστυχώς, κύριε Ζαχαριάδη, στο Μάτι έγιναν λάθη. Εγώ δεν λέω ότι τα κάναμε όλα σωστά. Αλλά έγιναν λάθη, και από αυτά τα λάθη πρέπει να μάθει το πολιτικό σύστημα. Διότι χάθηκαν ζωές και, πολύ σωστά είπατε και εσείς, επειδή δεν ακολουθήθηκαν διαδικασίες εξπρές, δεν σκεφτήκαμε έξυπνα, δεν νομοθετήσουμε έγκαιρα και πήγαμε με την κλασική διαδικασία των δημοπρατήσεων. Τρία χρόνια μετά δεν έχουμε κλείσει όλες τις πληγές μας. Αυτό, λοιπόν, μας έκανε, ως πολιτικό σύστημα, να καταλάβουμε ότι πρέπει να σκεφτούμε διαφορετικά. Και αυτό ακριβώς κάνουμε στην Καρδίτσα. Και νομίζω ότι αυτό, πλέον, είναι κάτι το οποίο, αν θέλετε, θα αποτελέσει, κύριε Πρόεδρε και οδηγό, για τις όποιες μελλοντικές, ελπίζω να μην είναι πολλές, άλλες καταστροφές γίνουν στο μέλλον.

Κλείνοντας, για τα αντιπλημμυρικά έργα. Έχετε δίκιο, κύριε Ζαχαριάδη, αυτή η κουβέντα είχε ξεκινήσει σε όλη την Ευρώπη από τα κόμματα της αριστεράς στη δεκαετία του ‘90. Το ζήτημα δεν είναι πότε ξεκίνησε αυτή η κουβέντα, αλλά τι έγινε. Η αλήθεια είναι ότι γίνανε λίγα πράγματα, όλα αυτά τα χρόνια. Η ουσία είναι ότι εμείς, αυτή τη στιγμή, εκμεταλλευόμενοι και το Ταμείο Ανάκαμψης και όλα τα χρηματοδοτικά εργαλεία που έχουμε, έχουμε δρομολογήσει αντιπλημμυρικά έργα, τα οποία είναι άνω του 1,3 δισεκατομμυρίων ευρώ. Θα μου πείτε, φθάνουνε; Μπορεί και να μη φτάνουν, αλλά η αρχή έχει γίνει και καλό είναι όποια Κυβέρνηση και αν έρθει από εδώ και στο εξής, να μην μπαίνει στη λογική του «ράβε ξήλωνε», αλλά τα έργα για τα οποία, όλοι σε αυτή την αίθουσα νομίζω συμφωνούμε ότι πρέπει να γίνουν, να τα συνεχίζουμε. Υπάρχουν μερικά έργα, όπως το Μετρό Θεσσαλονίκης που μπορεί να διαφωνούμε, του Πάτρα-Πύργος που διαφωνούμε, αλλά στα έργα που νομίζω ότι συμφωνούμε, όπως είχατε δημοπρατήσει στη γραμμή 4, τα συνεχίσαμε. Είπαμε ότι σε αυτό το έργο, όντως, έγιναν σημαντικά βήματα από τη δική σας Κυβέρνηση. Τώρα συμβασιοποιείται. Μια άλλη Κυβέρνηση, κύριε Ζαχαριάδη, μπορεί σε 8 ή 10 χρόνια «να κόψει την κορδέλα». Αυτό, λοιπόν, νομίζω ότι σε έργα τόσης μεγάλης σημασίας που έχουν να κάνουν με την αντιπλημμυρική θωράκιση της περιοχής, πρέπει να συμφωνήσουμε όλοι ότι θα συνεχίσουμε.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε, κύριε Υπουργέ.

Αυτό που τελικά πρέπει να συγκρατήσουμε όλοι, είναι ότι δεν είναι αρκετή πια, ποτέ δεν ήταν, η πολιτική βούληση κανενός Υπουργού, καμιάς Κυβέρνησης. Πρέπει και οι υπηρεσιακοί παράγοντες, οι υπηρεσίες, οι φορείς, να συστρατευθούν κάθε φορά στο πνεύμα και στις οδηγίες που δίνει η πολιτική ηγεσία. Αλλιώς πάμε πίσω, γυρίζουμε και παραπίσω και έχουμε αυτές τις καθυστερήσεις, που έχουμε και στο Μάτι και ελπίζω, σιγά σιγά, να παίρνουμε όλοι μαθήματα και να βελτιωνόμαστε. Αυτό περιμένουν οι πολίτες από εμάς και γι’ αυτό πρέπει να δεσμευτούμε.

Στο σημείο αυτό, κυρίες και κύριοι συνάδελφοι, ολοκληρώθηκε η συνεδρίαση της Επιτροπής μας, όπου ο Υπουργός Υποδομών και Μεταφορών, κ. Κωνσταντίνος Καραμανλής, σύμφωνα με το άρθρο 32§9 του Κανονισμού της Βουλής, μας έκανε μία αναλυτική ενημέρωση προ της υπογραφής της Συμβάσης για το έργο «Αποκατάσταση των ζημιών στις υφιστάμενες οδικές, καθώς και σε λοιπές υποδομές στην Περιφέρεια Θεσσαλίας, που προκλήθηκαν από τον μεσογειακό κυκλώνα «Ιανός», στις 18 και 19 Σεπτεμβρίου 2020 », και τον ευχαριστούμε γι’ αυτό.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γκίκας Στέφανος, Δούνια Παναγιώτα (Νόνη), Καραμανλή Άννα, Καρασμάνης Γεώργιος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σιμόπουλος Ευστράτιος (Στράτος), Τραγάκης Ιωάννης, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Ζαχαριάδης Κωνσταντίνος, Μαμουλάκης Χαράλαμπος (Χάρης), Μιχαηλίδης Ανδρέας, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Γκόκας Χρήστος, Βιλιάρδος Βασίλειος και Αρσένης Κρίτων-Ηλίας.

Τέλος και περί ώρα 13.05΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**